Sólarvörn

Aðeins átta af fjörtíu og fimm tegundum af sólarvörn reyndust standast kröfur Neytendastofu Noregs. Mikið af óþarfa aukaefnum, ofnæmisvaldandi efnum, umhverfisspillandi efnum og hormónatruflandi efnum fundust í þeim sem féllu á prófinu. Á meðal þeirra eru tegundir sem Íslendingar þekkja vel líkt og Garnier, Nivea og Eucerin.
Neytendastofan gerði könnun á 45 tegundum af sólarvörn. Þar af voru 32 tegundir ætlaðar fullorðnum og 13 tegundir ætlaðar börnum. Sólarvarnirnar voru keyptar í apótekum, snyrtivöruverslunum, heilsubúðum, matvöruverslunum og fataverslunum. Kannað var hvort sólarvörnin innihélt skaðleg efni líkt og umhverfisspillandi, ofnæmisvaldandi eða hormónatruflandi efni.
Niðurstaðan er sú að einungis fimm sólarvarnir sem ætlaðar eru fullorðnum stóðust kröfur Neytendastofu Noregs. Alls voru ellefu tegundir sem innihéldu ofnæmisvaldandi efni. Fjórar tegundir innihéldu efnasambandið EDTA sem getur verið umhverfisspillandi og þá voru tólf tegundir sem innihéldu hormónatruflandi efni. 
Talan var enn lægri þegar kom að sólarvörn fyrir börn en þar voru einungis þrjár tegundir sem stóðust kröfur. Sex tegundir innihéldu efnasambönd sem reyndust vera umhverfisspillandi, þrjár reyndust innihalda ofnæmisvaldandi efni og ein tegund innihélt hormónatruflandi efni.
Hér má sjá lista Neytendastofu Noregs yfir sólarvarnirnar.